Metropolitana de Milan

La **metropolitana de Milan** a l'è ona red de lign metropòlitan a servizzi de la cittaa Milan e del sò retro-terra, assa portanta de la sò red de strapòrt publegh.

La red l'è a componnuda de cinch lign, ognuna di quaj la gh'ha el sò color caratteristegh: la rossa (M1), inaugurada in del 1964, che a l'è la segonda linia de metropolitana dervida in Italia, la verda (M2), inaugurada in del 1969, la gialda (M3), inaugurada in del 1990, la lilla (M5), inaugurada in del 2013 e la bloeua (M4), inaugurata in del 2022. Al dì d'incoeu, a hinn dree a finì el slongament de la rossa vers la Bettola. El sistema el gh'ha 134 stazion, 116 di quaj a hinn sòtta-terra. El gestor de la red, che, al 2024, a l'è la pussee longa de l'Italia, a l'è l*[[Azienda Trasporti Milanesi]]* (ATM), menter el costruttor a l'è la societaa *[[Metropolitana Milanese]]*.

El progett architettonigh, faa dal Franch Albini e da la Franca Helg, e la sò segnaletega, pensada dal Bob Noorda, hann rezevuu in del 1964 el premi Compass d'or.

## Red
La red metropolitana de Milan a l'è componnuda de cinch lign:

Tutt i lign a hinn sòtta-terra, foeura la banda setentrionala de la M2 e 'l ramm de Assagh.
A gh'hinn dodes stazion de scambi:

* Central (M2 e M3)
* Dòmm (M1 e M3)
* Lorett (M1 e M2)
* Cadorna (M1 e M2)
* Zara (M3 e M5)
* Garibaldi (M2 e M5)
* Lotto (M1 e M5)
* San Babila (M1 e M4)
* Sant Ambroeus (M2 e M4)

Per pussee, in tra la stazion de Sforza-Policlinich e la stazion de Missori a gh'è un scambi in superfiss.

I lign a hinn in del territòri del comun de Milan per l'80% de la longhezza totala (con 75 stazion). A bòn cùnt, a hinn servii anca alter vundes comun: Assagh, Busser, Cassina de Pecci, Cernusch, Cològn, Gessaa, Gorgonzoeula, Per, Rò, Sest San Giovann e Vimodron. El sistema de metropolitana a l'è conligaa cont i lign S del servizzi suburban de Trenord, con dodes stazion de scambi.

## Stòria

I primm progett per ona linea de la metropolitana a Milan gh'hann de vess cercaa in del 1912, cont el progett de l'ingegnee Evaristo Stefani (che l'ha progettaa la ferrovia sotterania da Milan a Monscia) e de l'architett Carlo Broggi (che l'ha progettaa ona linea che la doveva giontà Lorett a San Cristofen).
El comun de Milan ha fissaa el termin di lavô a marz 1913, ma però a l'è staa faa nagott fin al 1938. In quest'ann chì, gh'è staa progettaa la costruzion de sett lign ma a causa de la segonda guerra mondiala e la mancanza de danee anca quell progett chì l'è staa fermaa.

El 3 de luj del 1952 l'amministrazion comunala l'ha votaa on progett d'on sistema de metropolitana e 'l 6 de otober 1955 l'è stada fondada ona noeuva compagnia, *Metropolitana Milanese*, che la doveva controllà la costruzion de la noeuva infrastruttura El progett l'è staa pagaa del Comun 250 milion de franch e alter 250 milion hinn staa daa cont on prestit. La costruzion a l'è partida el quater de magg 1957 dal *Vial Monte Rosa*.
I stazion hinn staa disegnaa del studi di architett Franch Albini e Franca Helg, menter i segnaj e i indicazion a hinn staa disegnaa del Bob Noorda: per el progett, Albini-Helg e Noorda hann vinciuu el premi *Compass d'Or*.

El primm tòcch de la linea rossa da Lotto a Sest Marelli (21 stazion e 12,5 chilòmeter) a l'è staa dervii el primm de november 1964, depos sett agn de lavor In quell ann chì, a hinn staa scominciaa anca i lavô de la linea M2.
I gent che doperaven el sistema a l'è cressuu semper pussee, e di 37 milion del 1965 a s'è passaa a avegh 61 milion del 1969.

La linia verda da Caiazz a Cassina Goeubba (7 stazion) ha dervii cinch agn pussee tard. In di agn '60 e '70, la red la gh'aveva duu lign finii e alter duu lign eren anmò dree a vess completaa. El sistema de metropolitana a l'è andaa a ciappà el post di tram interurban de la *Società Trazione Elettrica Lombarda*, in particolar la linia M2 per Gessaa.

El primm tòcch de la terza linia (la gialda), cont cinch stazion, a l'è staa dervii el 3 de magg 1990, depos noeuv agn che i lavô a eren scominciaa. La linia a l'è staa dervida apena prima di mondiaj Italia '90. Alter noeuv stazion de la linia M3 a hinn staa dervii in del 1991 (Sondri, Central, Lod TIBB, Brenta, Corvett, Port De Mar, Rogored e San Donaa) e la stazion de Maciachini l'è stada dervida in del 2004.

La stazion de Piaza Biagrass, el tòcch meridional de la linia M2, a l'è stada dervida in del marz 2005, e i stazion de Rò Fera e de Per a hinn staa dervii in del desember 2012. El tòcch setentrional de la linia M3, fin a la Comasina (cont quatter stazion), e 'l tòcch meridional de la linia M2, fin a Assagh (cont duu stazion), a hinn staa dervii in del principi del 2011.

El 16 de luj 2012 a hinn staa scominciaa i lavô del tòcch Linaa Aeropòrt-Forlanin per la noeuva linia M4.

Depos avè remandaa pussee d'ona voeulta e depos 23 agn da l'avertura de l'ultema noeuva linia, el 10 de fevree 2013 a l'è stada inaugurada la linia M5, dervida depos squas 7 agn de lavô, scominciaa el 16 de luj 2007. I lavô per la segonda banda dal Vial Zara a Garibaldi a eren staa scominciaa semper in del 2007, menter quej de la terza banda da Garibaldi a San Sir Stadi a eren scominciaa in del 2010. El primm tòcch, che 'l gh'aveva sett stazion e ona longhezza de 4,1 chilòmeter. El primm de marz, la linia M5 a l'è rivada a la stazion de Garibaldi, menter el 29 de april 2015 a l'è rivada a San Sir Stadi: a la fin la linia a l'è deventada longa 12,9 chilòmeter e la gh'aveva 5 stazion pussee.
I alter stazion che mancaven in del ramm Garibaldi-San Sir a hinn staa inauguraa intra el mes de giugn e ottober del 2015, menter l'ultema stazion, quella de Trii Torr, a l'è stada inaugurada el 14 de noember 2015.

El 26 de november 2022 el tacca el servizzi el primm tocch de la noeuva linia M4, de Dateo al reoport de Linaa: l'è taccaa al rest del servizzi metropolitan el 4 luj 2023, cont el dervì de la tratta per San Babila. Infin, la linia intrega de San Babila a San Cristofen l'è verta del 12 de otover 2024.

### Crònologia

## I lign
### Linia M1

La linia M1 de la metropolitana de Milan la conliga la cittaa dal nord-est, cont el capo-linia a Sest Primm de Magg (in del comun de Sest San Gioann, al nord-ovest (cont el capo-linia a Rò Fera) o al sud-ovest (cont el capo-linia a Bisceglie).

La linea 1 a l'è ciamada anca "linia rossa" perchè, sora i mapp, la linia a l'è colorada de ross. Anca in di stazion e sora i treni de la linia el ross a l'è 'l color pussee doperaa.

Ai stazion de Lorett e de Cadorna a gh'è l'inter-scambi cont la linia M2, a la stazion del Domm a gh'è l'inter-scambi cont la linia M3, a la stazion de San Babila a gh'è l'inter-scambi con la linia M4 e a la stazion de Lòtto con la M5.

A gh'hinn di interscambi anca cont ona quaj stazion ferroviaria, comè la stazion de Sest San Giovann (lign suburban S7, S8, S9 e S11 e treni regionaj), la stazion de Milan Porta Venezia (lign S1, S2, S5, S6, S12 e S13), la stazion de Milan Cadorna (lign S3, S4 e treni regionaj) e la stazion de Rò Fera (lign S5, S6 e S11, treni regionaj e nazionaj).

### Linia M2

La linia M2 de la metropolitana de Milan la và dal nord-est (da Cològn Nòrd putost che da Gessaa) a sud (a Piazza Biegrass putost che a Assagh).

La linia M2 a l'è anca ciamada "linia verda" perchè a l'è segnada, in sui mapp, cont el color verd. El verd a l'è ancasì el color pussee doperaa in di stazion e sora i treni de la linia.

La incontra i lign M1 a Lorett e a Cadorna, M3 a la Centrala, M4 a Sant Ambroeus e M5 a Garibaldi.

A gh'hinn di inter-scambi anca cont ona quaj stazion ferroviaria, comè a la stazion de Lambraa (linia S9, treni regionaj e nazionaj), a la stazion Centrala (lign regionaj, nazionaj e internazionaj), a la stazion de Milan Porta Garibaldi (lign S1, S2, S5, S6, S7, S8, S11, S12 e S13 e treni regionaj, nazionaj e internazionaj), a la stazion de Milan Cadorna (lign S3 e S4 e treni regionaj), a la stazion de Milan Porta Genoa (treni regionaj) e a la stazion de Milan Romol (linia S9).

### Linia M3

La linia M3 de la metropolitana de Milan la conliga la cittaa dal nord, cont el capo-linia a la Comasina (in del comun de Milan), al sud-est, cont el capo-linia a San Donaa (al confin meridional del comun de Milan, arent al comun de San Donaa).

La linia M3 a l'è anca ciamada "linia gialda" perchè, in sui mapp, la linia a l'è colorada de giald. Anca in di stazion e sora i treni de la linia el giald a l'è 'l color pussee doperaa.

Ai stazion del Domm a gh'è l'interscambi con la linia M1, a la stazion de la Central con la linia M2 e a la stazion del Vial Zara con la linia M5. La stazion de Missori l'è considerada de interscambi con la M4, a la stazion de Sforza Policlinich, ma se gh'ha de fàll in superfiss.

A gh'hinn di inter-scambi anca con divers stazion ferroviari, comè a la stazion de Affer (lign S2 e S4 e treni regionaj), a la stazion de Milan Central (lign regionaj, nazionaj e internazionaj), a la stazion de Milan Republega (lign S1, S2, S5, S6, S12 e S13), a la stazion de Milan Porta Romana (linia S9) e a la stazion de Rogored (lign S1, S2, S12 e S13, treni regionaj e nazionaj).

### Linia M4

La linia M4 de la metropolitana de Milan la conliga la cittaa de l'ovest, cont el capo-linia in piazza Tirana (in del comun de Milan), a l'est, cont el capo-linia a Linaa Reoport (in del comun de Segraa). 

La linia M4 a l'è anca ciamada "linia bloeu" perchè, in sui mapp, la linia a l'è colorada de quell color. Anca in di stazion e sora i treni el color pussee doperaa a l'è 'l bloeu.

A la stazion de Sant Ambroeus a gh'è l'interscambi con la linia M2, a la stazion de San Babila con la linia M1 e a la stazion de Sforza Policlinich gh'è un percors pedonal de superfiss per rivaa a la M3 a la stazion Missori.

Gh'hinn inter-scambi cont i lign suburban S1, S2, S5, S6, S12 e S13 a la stazion de Milan Dateo, cont i lign S5, S6 e S9 a la stazion de Milan Forlanini e con la linia S9 e i treni regionaj a la stazion de Milan San Cristofen.

### Linia M5

La linia M5 de la metropolitana de Milan la conliga la cittaa dal nord, cont el capo-linia in via Bignami (in del comun de Milan), a l'ovest, cont el capo-linia a San Sir Stadi. A l'è la prima linia metropolitana de Milan che la và minga denter i Bastion e nanca denter el center storegh de la cittaa.

La linia M5 a l'è anca ciamada "linia lilla" perchè, in sui mapp, la linia a l'è colorada de lilla. Anca in di stazion e sora i treni el color pussee doperaa a l'è 'l lilla.

A la stazion del vial Zara a gh'è l'interscambi con la linia M3, a la stazion de Garibaldi con la linia M2 e a la stazion de Lòtto cont la M1.

Gh'hinn inter-scambi cont i lign suburban S1, S2, S5, S6, S7, S8, S11, S12 e S13, i lign regionaj, nazionaj e internazionaj a la stazion de Milan Porta Garibaldi e cont i lign S3 e S4 e i treni regionaj a la stazion de Milan Domodossola.

### Linia MeLA
Besogna anca dì che de metropolitana lingera ghe n'è on'altra, tra Milan e'l confin cont Segraa, anca si adess l'è sarada su per manutenzion. La se ciama MeLA. La conliga la Cassina Goeubba cont l'Ospedaa San Raffael.

## Servizzi
### Biliett

On biliett per la zona Mi1 e Mi3, ciovè la città e l'hinterland, in del 2025 el costa 2,20€ euro e 'l var per i corrier, i tram, i lign S e M. I abonament urban Varen domà dent al comun de Milan (limet de tariffa urbana). Se poden comprà anca alter tip de biliett, comè quej 24h, 48h e per la nocc.
El cost di biliett inter-urban (che a hinn i biliett per andà foeura del limet de tariffa urbana) varien di viagg che se voeuren fà..

A partì dal primm de fevree 2011 a hinn intraa in vigor i noeuv tariff integraa, ciamaa *IoViaggio Ovunque in Lombardia*, che fan viaggià sora tutt i mezz de straport de la Lombardia cont on prezzi fissaa. L'abbonament chì el pò vess giornalier, pluri-giornalier (duu, trii o sett dì), mensil, trimestral e annual.

### Orari de avertura
El servizzi el scomincia a i ses or de la matinna e 'l finiss a la mezzanocc e mezza. La domenega e in di dì de festa, el servizzi el scomincia pussee tard e 'l finiss ancamò pussee tard, in baa a l'ocasion. Per el servizzi de nocc in di fin de settimanna a vegnen doperaa corrier che fann el percors istess e se fermen in di stazion istess de la metropolitana.

### Frequenz
I frequenz di treni a vann, in di vor de ponta, di duu menut de la M1 ai trii menut de la M3; in di diramazion de la M1 e de la M2, la frequenza l'è la mitaa di frequenz del tocch centraj. I frequenz de la M5 l'è de trii menut in di vor de ponta e de quatter menut foeura di vor de ponta.
In di vor che hinn minga de ponta la frequenza l'è dimezzada. La frequenza la muda anca a segonda se l'è estaa o inverna.

### Red de nocc
A partì del 2012, a l'è in servizzi la red de nocc che 'l sostituiss el servizzi de metropolitana. La red che la quatta el servizzi de mezzanott fina ai ses or de la matinna de venderdì, sabet e domenega, la gh'ha chi lign chì:
* **N** de Q.er di Olm (Bisceglie ) a Cairoeu 
* **N** de Sest I Magg a Molin Dorin 
* **N** de Cassina Goeubba  a Piazza Biagrass 
* **N**de San Donaa  a la Comasina 
* **N**de Linaa Reoport  a Molinett de Lorentegg (San Cristofen )

## Caratteristigh tecnigh
### Scartament
El scartament di binari a l'è per tucc i lign de 1435 millimeter, che a l'è l'inscì ciamà "scartament normal".

### Alimentazion
I lign M2 e M3 a doperen lign aerei de contatt per alimentà i treni cont on'energia elettriga de 1500 volt. La linia M1, elettrificada a 750 volt, la dopera el sistema de la quarta rodaja, anca se in del tocch da Pasteur a Vila San Gioann a gh'è la linea aerea, inscì che anca i treni de la M2 e M3 poden andà al deposet de Precott.
La linia M5 la dopera on'alimetazion a terza rodaja.

### Informazion ai passegger

In tucc i stazion a gh'hinn i schermi a LED che fan vedè la destinazion e 'l temp de spetà el treno che 'l riva; a gh'è anca ona vos registrada che la dis el nomm de la stazion ai passegger.
Sora i treni pussee noeuv, i *[[Meneghin (treno)|Meneghin]]* e i *[[Leonardo (treno)|Leonardo]]*, a gh'hinn scherm LCD e ona vos registrada la dis tucc i avis in italian e ingles.

I segnaj e l'allestiment di stazion de la metropolitana, che a hinn staa inventaa, in del 1964, cont l'inaugurazion de la M1, a hinn vuna di over de comunicazion visiv pussee important a livel mondial, al pont che a hinn staa imitaa da i metropolitan de tutt el mond. El Bob Noorda e 'l Franch Albini, che a hinn i inventor de questi segnaj e de l'allestiment chì, gh'hann vinciuu el Premi Compass d'Or in del 1964.

### Quattadura telefonega
A partì del desember de 2009, despoeu de duu agn de lavô, tucc i stazion de la red de la metropolitana de Milan a hinn quattaa cont la red UMTS.

Al principi del 2008, a l'è partida anca la quattadura HSDPA, cont la tecnologia *RF Over Fiber*. I operador che hann partecipaa a la quattadura hinn TIM, Vodafone, Wind e 3. El 21 de desember 2009, la quattadura de la red HSDPA a l'era del 100% in su tucc i lign e per tucc i operador telefonegh. I operador telefonigh TIM e Vodafone quatten tucc i galeri di metropolitan anca cont la noeuva tecnologia 4G LTE.

## Progett
I progett de 'l dì d'incoeu hinn l'estension di lign ch'a g'hinn gemò e l'avertura d'ona noeuva linea, la linea M4.

### Slongament

#### Linia M1
Anca se 'l saria dovuu vess finii in del 2009, a partì dal 2012 hinn dree a laorà per el slongament vers nòrd de la M1 cont on tòcch de circa duu chilòmeter e duu noeuv stazion: *Restellon* e *Bettola*. L'assessor regional lombard ai infrastruttur, el Raffael Cattaneo, ha dii, in ona dichiarazion, che la fin di lavô a l'è spetada per el 2015, tutavia l'avertura di duu noeuv fermad a l'è preveduda per el 2017. A l'è anmò in faa de progettazion on alter slongament de la linia dent el comun de Monscia, cont la fermada *Fossati Lamperti*, che la se doerïa trovà intra la via Francesch Guerrazzi e la via Carl Goldoni.

La gh'è anca ona proposta de slongà de 3 chilòmeter la linia M1 da *Bisceglie* a *[[Bagg]]*, cont ona fermada in mezz, *Valsesia*.

#### Linia M2
A l'è dree a vess completaa, segond la societaa *Metropolitana Milanese*, el progett definitiv in des agn del slongament in direzion nord-est, da Cològn Nòrd a Vimercaa, cont fermaa in mezz a *[[Brughee]]*, *[[Carugaa]]*, *[[Agraa (MB)|Agraa Colleoni]]*, *[[Concorezz]]* e *[[Vimercaa|Vimercaa Torr Bianch]]*. El tocch chì el sarà sòtterranei per l'83% del sò percors.

In del 2009 a l'è staa completaa el studi de fadabilitaa per el slongament de 1.200 meter da *[[Gessaa]]* a *Cassina Pignon*, ma l'agn apôs, a l'è partii el studi de fadabilitaa per el slongament da *[[Gessaa]]* a *[[Trezz]]*; i quater fermaa da fà a hinn *Cassina Pignon* (in del comun de Inzagh), *[[Basian]]*, *[[Trescian]]* e *[[Trezz]]*. La Fondazione Cariplo ha stanziaa 70.000 euro per el primm studi e la Provincia de Milan ha promettuu alter danee.

A l'è in studi dal 2012, l'ipòtes de l'avertura de on'altra fermada in del comun de Cernusch, sora la diramazion per Gessaa: el se tratta de la fermada de&nbsp;*Malghera*. In di progett origenaj di lign celer de l'Ada, la fermada la se ciamava *Cassina Molinett*. Alter propòst a tornen a vardà slongament oltra Piazza Biagrass e Assagh Forum.

#### Linia M3
Segond *Metropolitana Milanese Spa*, a l'è dree a vess completaa el progett definitiv per el slongament vers sud che 'l conligherà *[[San Donaa (MI)|San Donaa]]* a *[[Paù (MI)|Paù]]*. In del progett a gh'hinn ses stazion in mezz ciamaa *San Donaa Center*, *[[Peschera Borromee|Peschera Center]]*, *Peschera Est* *[[Pantigliaa]]-[[Mediglia]]*, *[[Careppi|Careppi Cerca]]*, *[[Paù (MI)|Paù Center]]* e *[[Paù (MI)|Paù Est]]*. I primm trii stazion gh'hann de vess sòtta-terra, i alter sora la superfiss.
Tutavia, a l'è possibel che la banda la sarïa fermada a Peschera Est a causa del baa numer de passegger che dopererïen el slongament chì.

#### Linia M5
Segond *Metropolitana Milanese Spa*, a l'è dree a vess completaa duu progett definitiv: vun per el slongament vers a òvest, vers Settim cont l'avertura de quatter stazion, e a nòrd, vers Cinisell Balsom a la Bettola, indue ghe sarà l'inter-scambi cont la M1, e poeu cont alter quatter fermad fin a la Villa Reala de Monscia.

## La metropolitana milanesa in del cinema
Nel cors del temp, Milan a l'è stada scernida comè ambientazion de ona centenna de pellicol, e inevitabelment anca la metropolitana de Milan a l'è stada doperada comè longazion d'on quaivun comè, per esempi:
* *[[Capriccio all'italiana]]* (1968)
* *[[4 mosche di velluto grigio]]* (1971)
* *[[Milano calibro 9]]* (1972)
* *[[La polizia ha le mani legate]]* (1975)
* *[[Morte sospetta di una minorenne]]* (1975)
* *[[Yuppi du (pellicola)|Yuppi du]]* (1975)
* *[[Mani di velluto]]* (1979)
* *[[Storia di Anna]]* (1981)
* *[[I fichissimi]]* (1981)
* *[[Bingo Bongo]]* (1982)
* *[[Eccezzziunale... veramente]]* (1982)
* *[[Il ras del quartiere]]* (1983)
* *[[Piedipiatti]]* (1991)
* *[[Anni 90]]* (1992)
* *[[Anni 90 - Parte II]]* (1993)
* *[[Nati stanchi]]* (2001)

## Nòt e alter progett



## Ligamm de foeura
*  Sito ufficiale ATM
*  La metropolitana di Milano
*  Architettura e metropolitane
*  Pianta ufficiale ATM Milano 	
*  Le mappe della metro dalla prima alla più recente (sito amatorial)